**Guseong** (kor. 구성, hanja 龜城) on kaupunki Korean demokraattisen kansantasavallan Pohjois-Pyeonganin maakunnassa. Vuoden 2008 väestönlaskennan mukaan kaupungissa asui yhteensä 196 515 henkilöä.

Kaupungin lähistöllä sijaitsee Panghyonin lentotukikohta, jolta Pohjois-Korea on ajoittain tehnyt ohjuskokeita.

Maantiede
---------

Guseong sijaitsee Pohjois-Pyeonganin maakunnan keskiosassa laakson syvänteessä, joka on muodostunut eroosion kuluttaessa graniittia. Kaupungin kautta kulkee Chǒngbangjoki ja sen sivuhaara Tongmun. Kaupungin reunamat muodostuvat kukkulaisesta ja vuoristoisesta maastosta. Alueen korkein vuori on 920 metrin korkeuteen kohoava Chǒngryong Guseongin pohjoispuolella. Lähempänä kaupungin keskustaa maasto on tasaista. Tammikuun keskilämpötila on-7,6 °C ja elokuun 23,6 °C. Guseong on yksi Pohjois-Korean sateisimmista alueista. Keskimääräinen vuosittainen sadanta on 1 290,9 mm.

Historia
--------

Goryeon kuningas Gwangjong pyrki laajentamaan hallitsemiaan alueita kohti Jalujokea, mikä johti selkkauksiin kitaanien kanssa. Kitaanit järjestivät sotareken Koreaan, mutta he vetäytyivät sotiessaan samaan aikaan suurempaa Song-dynastiaa vastaan. Kitaanit eivät olleet tarpeeksi kiinnostuneita Džurtšenien asuttamista alueista ryhtyäkseen niiden takia pidempään sotaan. Goryeo rakennutti Jalun itäpuolelle kuusi varuskuntaa, joista yksi oli Kuju eli nykyinen Guseong. Osa alkuperäisestä vuonna 994 rakennetusta linnoituksesta on säilynyt näihin päiviin saakka. Kujun muurin neljästä portista suurin, eteläinen portti, on korjattu ja jälleenrakennettu useaan otteeseen. Viimeisimmät korjaustyöt on tehty vuosina 1836 ja 1979, jälkimmäinen portin tuhouduttua Korean sodan aikana.

Guseongista tehtiin hallinnollisesti kaupunki vuonna 1967. Pohjois-Korea on tehnyt ohjuskokeita Guseongissa sijaitsevalta Panghyonin lentotukikohdasta käsin.

Liikenne
--------

Guseongin sijainti keskellä Pohjois-Pyeonganin maakuntaa tekee siitä liikenteen solmukohdan. Rautatie Jongjusta Chongsuun kulkee Guseongin kautta. Kaupungista on myös tie yhteydet naapurikuntiin.

Talous
------

Noin 22 % Guseongin pinta-alasta on viljelymaata ja alueella harjoitetaan myös karjankasvatusta. Guseongin kanatila on tunnettu Pohjois-Koreassa. Kaupungissa on pyritty kehittämään myös silkin ja hunajan tuotantoa.

Guseongissa on kone- ja tekstiiliteollisuutta. Tunnettuja paikallisen teollisuuden tuotteita ovat esimerkiksi tuulettimet, polkupyörät, koulutarvikkeet ja puutuotteet. Guseongia pidetään myös merkittävänä Pohjois-Korean aseteollisuuden keskuksena, minkä lisäksi alueella sijaitsee uraanikaivoksia.

Lähteet
-------

1. ↑  DPR Korea 2008 Population Census National Report  2009. Central Bureau of Statistics Pyongyang, DPR Korea.  Arkistoitu 31.3.2010. Viitattu 19.8.2017.
2. 1 2 3 4 5 6  Rainer Dormels: Profiles of the cities of DPR Korea – Kusong (pdf) *North Korea's Cities. Jimoondang. Seoul*. Universität Wien.  Arkistoitu 3.10.2017. Viitattu 3.10.2017. (englanniksi)
3. ↑  Anna Fifield: Did North Korea just test missiles capable of hitting the U.S.? Maybe. *The Washington Post*. Viitattu 3.10.2017. (englanniksi)
4. ↑  Choe Sang-Hun: North Korea Launches a Missile, Its First Test After an Election in the South *The New York Times*. Viitattu 3.10.2017. (englanniksi)
5. ↑  Kusong *North Korea Special Weapons Guide*. Federation of American Scientists. Viitattu 3.10.2017. (englanniksi)


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Pohjois-Korean kaupungit |
| --- |
|  |
| Keskushallinnon alainen kaupunki | Pjongjang | Pohjois-Korean lippu |
|  |
| Erityisasemassa olevat kaupungit | Gaeseong • Nampo • Raseon |
|  |
| Maakuntien pääkaupungit | Cheongjin • Ganggye • Haeju • Hamheung • Hyesan • Pyeongseong • Sariwon • Sinuiju • Wonsan |
|  |
| Muut kaupungit | Anju • Dancheon • Deokcheon • Gaecheon • Gimchaek • Guseong • Hoeryeong • Huicheon • Jeongju • Manpo • Muncheon • Sinpo • Songnim • Suncheon |
|  |
| luettelo kaupungeista |

 |